**Săptămâna Patimilor**

*Felix*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

E-atât de... mare Săptămâna Mare,

Atât de grea pe-a timpului balanță

Și-atât de plină-n propria-i vibranță

Că nu-și găsește loc în calendare..

În ea s-a strâns istoria, strivită

De fenomene-n cavalcade stranii,

Și doar lumina caldă din cazanii

Redă privirii forma-i împlinită.

O săptămână cuprinzând în sine

Istoria scrâșnită prin suplicii,

Pe care niciun fel de artificii

N-o pot redecora în ”bun” sau ”bine”.

E săptămâna picurând cu sânge

Pe zilele trecând cu pumni și palme,

Pe ore de batjocuri și sudalme,

Pe clipe tragice când cerul plânge.

În fața valului imens de ură

Stă El, Hristosul, trist scrutând Calvarul,

Și către ceruri ridicând paharul

Îi soarbe cea din urmă picătură.

Cumplită săptămână a durerii,

Mai dai fiori prin timp, sfidând distanțe,

Și-ai fi ucis pe veci orice speranțe

De n-ar fi fost...și zorii Învierii!

Simion Felix Marțian